### NN 7/2021 (27.1.2021.), Presuda Visokog upravnog suda Republike Hrvatske poslovni broj: Usoz-138/20-3 od 30. studenoga 2020.

VISOKI UPRAVNI SUD REPUBLIKE HRVATSKE

159

PRESUDA

Visoki upravni sud Republike Hrvatske u vijeću sastavljenom od sudaca toga suda Senke Orlić-Zaninović, predsjednice vijeća, dr. sc. Sanje Otočan, mr. sc. Inge Vezmar Barlek, Dijane Vidović i Ante Galića, članova vijeća te više sudske savjetnice Tatjane Ilić, zapisničarke, u postupku ocjene zakonitosti općeg akta pokrenutom u povodu zahtjeva Ministarstva, P.U., S.U., Z., na sjednici vijeća održanoj 30. studenoga 2020.

presudio je

Ukida se Odluka o izmjeni Odluke o općinskim porezima Općine Klakar (»Službeni vjesnik Brodsko-posavske županije«, broj 8/17).

Obrazloženje

Dana 13. studenoga 2020. u Sudu je zaprimljen zahtjev Ministarstva za pokretanje postupka ocjene zakonitosti Odluke o općinskim porezima Općine Klakar (»Službeni vjesnik Brodsko-posavske županije«, broj 17/01 i 8/17, dalje: Odluka) zbog njezine neusklađenosti s odredbama Zakona o lokalnim porezima (»Narodne novine«, broj 115/16., 101/17., dalje ZoLP), koji je stupio na snagu 1. siječnja 2017. te propisivao obvezu donošenja nove odluke o lokalnim porezima.

Iz zahtjeva proizlazi da je podnositelj zahtjeva upozorio Općinu K. da je nakon stupanja na snagu ZoLP-a nezakonito i dalje primjenjivati Odluku o lokalnim porezima, koja je donesena na temelju Zakona o financiranju jedinica lokalne i područne (regionalne) samouprave (»Narodne novine«, broj 117/93, 69/97, 33/00, 73/00, 127/00, 59/01, 107/01, 117/01, 150/02, 147/03, 132/06, 26/07 – Odluka Ustavnog suda Republike Hrvatske, 73/08, 25/12, 147/14, 100/15 i 115/16). Nakon upozorenja Općina K. nije donijela novu Odluku o lokalnim porezima, slijedom čega je podnositelj zahtjeva predmetnu Odluku obustavio od primjene. Odluka o obustavljanju primjene Odluke o općinskim porezima općine Klakar klasa: 410-01/19-01/2338, urbroj: 513-07-21-01-20-6 od 30. rujna 2020. objavljena je u Službenom vjesniku Brodsko-posavske županije, broj 34/20 od 29. listopada 2020.

Zahtjev je osnovan u odnosu na Odluku o izmjeni Odluke o općinskim porezima Općine Klakar (»Službeni vjesnik Brodsko-posavske županije«, broj 8/17), dok će se o zakonitosti Odluke o općinskim porezima Općine Klakar (»Službene vjesnik Brodsko-posavske županije«, broj 17/01) odlučiti pod novim poslovnim brojem ovog Suda.

Iz podataka spisa i javne objave u »Službenom vjesniku Brodsko-posavske županije« proizlazi da je Općinsko vijeće Općine K. na temelju članka 35. stavka 2. Zakona o financiranju jedinica lokalne i područne (regionalne) samouprave (»Narodne novine«, broj 117/93, 69/97, 33/00, 73/00, 127/00, 59/01, 107/01, 117/01, 150/02, 147/03, 132/06, 26/07 – Odluka Ustavnog suda Republike Hrvatske, 73/08, 25/12 i 19/13-p.t.) te članka 67. Zakona o lokalnim porezima (»Narodne novine«, broj 115/16) i odgovarajuće odredbe svojeg Statuta, 30. ožujka 2017. donijelo Odluku o izmjeni Odluke o općinskim porezima koja glasi:

»Na temelju članka 35. stavka 2. Zakona o lokalnoj i područnoj (regionalnoj) samoupravi (»Narodne novine« broj 33/01, 60/01, 129/05, 109/07, 125/08, 36/09, 150/11, 144/12 i 19/13), članka 67. Zakona o lokalnim porezima (»Narodne novine« broj 115/16) i članka 29. Statuta općine Klakar i Statutarne odluke o izmjeni i dopuni statuta općine Klakar (Službeni vjesnik Brodsko-posavske županije 12/09. i 6/13.), OPĆINSKO VIJEĆE OPĆINE KLAKAR na svojoj 31. sjednici održanoj 30.ožujka 2017. donosi:

IZMJENE ODLUKE

o općinskim porezima općine Klakar

Članak 1.

Vezano za potrebu usklađivanja dijela Odluke o općinskim porezima općine Klakar sa Zakonom o lokalnim porezima (»Narodne novine« broj 115/16) koji je stupio na snagu dana 01. siječnja 2017. godine, preambula Odluke o općinskim porezima općine Klakar (KLASA: 410-01/01-01/1, URBROJ: 2178/07-02-01-1 od 21.prosinca 2001.g.»Službeni vjesnik Brodsko-posavske županije«17/2001) godine mijenja se i glasi:

»Na temelju članka 42. stavak 1., članka 67. Zakona o lokalnim porezima (»Narodne novine« broj 115/16) i članka 29. Statuta općine Klakar i Statutarne odluke o izmjeni i dopuni statuta općine Klakar (Službeni vjesnik Brodsko-posavske županije 12/09. i 6/13.), OPĆINSKO VIJEĆE OPĆINE KLAKAR na svojoj 31.sjednici održanoj 30.ožujka 2017. donosi:Odluku o općinskim porezima općine Klakar«

Članak 2.

Sve ostale odredbe Odluke ostaju neizmijenjene.

Članak 3.

Ova Odluka stupa na snagu osmog (8) dana od dana objave u »Službenom vjesniku Brodsko-posavske županije«.«.

Izmjenom Odluke o općinskim porezima općine Klakar (»Službeni vjesnik Brodsko-posavske županije«, broj 8/17, dalje: Odluka o izmjeni), izmijenjena je samo preambula Odluke o općinskim porezima Općine Klakar (»Službene vjesnik Brodsko-posavske županije«, broj 17/01), a ostale odredbe su ostale neizmijenjene, što je suprotno odredbama Zakona o lokalnim porezima (»Narodne novine«, broj 115/16 i 101/17, dalje ZoLP).

Mjerodavne odredbe Zakona o lokalnim porezima (»Narodne novine«, broj 115/16) su odredbe članka 42. stavak i 67. stavak 1. i 2., a one glase:

»Članak 42.

(1) Predstavničko tijelo jedinice lokalne samouprave svojom odlukom utvrđuje:

1. za potrebe plaćanja prireza porezu na dohodak, visinu stope prireza porezu na dohodak

2. za potrebe plaćanja poreza na potrošnju, visinu stope poreza na potrošnju i nadležno porezno tijelo za utvrđivanje i naplatu poreza

3. za potrebe plaćanja poreza na kuće za odmor, visinu poreza na kuće za odmor, a ovisno o mjestu, starosti, stanju infrastrukture te drugim okolnostima bitnim za korištenje kuće za odmor, i nadležno porezno tijelo za utvrđivanje i naplatu poreza

4. za potrebe plaćanja poreza na korištenje javnih površina, što se smatra javnom površinom, visinu, način i uvjete plaćanja poreza na korištenje javnih površina, kao i nadležno porezno tijelo za utvrđivanje i naplatu poreza

5. za potrebe plaćanja poreza na nekretnine, područja zona u gradu, odnosno općini, vrijednost boda (B), koeficijent zona (Kz) za pojedine zone, koeficijent namjene (Kn) prema ovlastima iz članka 36. ovoga Zakona, rokove plaćanja te pod kojim uvjetima se za socijalno ugrožene građane može namiriti utvrđena porezna obveza, kao i izvore sredstava iz kojih će se namiriti utvrđena porezna obveza.

Članak 67.

(1) Odluku iz članka 42. stavka 1. ovoga Zakona jedinice lokalne samouprave obvezne su donijeti do 30. lipnja 2017.

(2) Iznimno od stavka 1. ovoga članka, za potrebe plaćanja poreza na nekretnine, jedinice lokalne samouprave obvezne su donijeti odluku do 30. studenoga 2017.«.

Člankom 13. Zakona o izmjenama Zakona o lokalnim porezima (»Narodne novine«, broj 101/17) brisan je stavak 2. članka 67. Zakona o lokalnim porezima iz 2016.

Mjerodavna odredba Zakona o izmjenama Zakona o lokalnim porezima (»Narodne novine«, broj 101/17) u dijelu koji se odnosi na obvezu usklađenja s tim zakonom glasi:

»Članak 17.

Jedinice lokalne samouprave koje su donijele odluke temeljem članaka 41. i 42., a u vezi s člankom 67. Zakona o lokalnim porezima (»Narodne novine«, br. 115/16), dužne su ih uskladiti do 15. prosinca 2017. s odredbama ovoga Zakona.«.

Iz naprijed navedenih odredbi ZoLP-a proizlazi da je predstavničko tijelo Općine K. bilo dužno do 30. lipnja 2017. donijeti novu Odluku o lokalnim porezima, usklađenu s odredbama Zakona o lokalnim porezima iz 2016. i još tu novu odluku do 15. prosinca 2017. uskladiti s izmjenom ovog zakona iz 2017., što Općina K. nesporno do danas nije učinila zbog čega važeća Odluka o izmjeni, koja nije usklađena s naprijed navedenim odredbama ZoLP-a, nije zakonita.

Osim toga, prema već izraženom stajalištu ovog Suda u predmetu poslovni broj: Usoz-21/19, ako novi zakon propisuje obvezu donošenja općeg akta za njegovo provođenje, nije dopušteno umjesto donošenja takvog općeg akta mijenjati odnosno dopunjavati opći akt donesen na temelju zakona koji je prestao važiti.

Valja napomenuti i to da se na internetskim stranicama Općine K. nalazi prijedlog nove Odluke o lokalnim porezima, u čijem članku 12. je predviđeno da predložena odluka stupi na snagu prvoga dana od dana objave u »Službenom vjesniku Brodsko-posavske županije«, a da se primjenjuje od 1. siječnja sljedeće godine, što nije u skladu s odredbom članka 73. stavka 4. Zakona (»Narodne novine«, broj 33/01, 60/01, 129/05, 109/07, 36/09, 125/08, 36/09, 144/12, 123/17, 98/19) prema kojoj opći akt stupa na snagu najranije osmi dan od dana njegove objave, a tek se iznimno, općim aktom može, iz osobito opravdanih razloga, odrediti da stupa na snagu danom objave.

Slijedom iznesenog, na temelju članka 86. stavka 3. odlučeno je kao u izreci ove presude.

Poslovni broj: Usoz-138/20-3
 Zagreb, 30. studenoga 2020.

Predsjednica vijeća
 Senka Orlić-Zaninović, v. r.